Trápenie trvá i naďalej v obci Milpoš (okr. Sabinov).
MILPOŠ. Extrémne sucho, ktoré prinieslo tohtoročné leto, má následky. Svoje o tom veľmi dobre vedia v Milpoši.
Okrem dažďov z posledných dní v obci naposledy pršalo niekedy v máji, júni. Každým dňom je situácia v obci horšia. "Pokles prameňov v obci je viac ako o polovicu," objasnil starosta obce Ladislav Rabatin (Smer–SD).
Krízová situácia tu trvá od 3. septembra. Už vyše dvoch týždňov do rodín pitnú vodu dodávajú. Spočiatku dodávali balenú pitnú vodu, počas posledných dní prešli na cisternový systém. Každý deň sa popoludní zastaví cisterna, ktorá ľuďom poskytne približne 6,5 kubíka vody denne.
Nie je to po prvýkrát, sami sú bezmocní
Milpoš už s nedostatkom vody bojoval, sami si však nepomôžu. Pri počte 664 obyvateľov to bez podpory štátu nedokážu.
"Bez štátnej pomoci to nezvládneme, nám nepomôže menšia suma, potrebujeme situáciu riešiť komplexne. Máme projekt na rozšírenie vodných zdrojov, to by mohlo pomôcť situáciu vyriešiť," vysvetlil starosta.
Tento projekt už podávali v rokoch 2013, 2014, 2015, ale neboli úspešní. Teraz, vzhľadom na vzniknutú situáciu, žiadali opätovne.
"Minulý týždeň sme poslali mimoriadnu žiadosť, dostali sme z ministerstva odpoveď na jej doplnenie, tak uvidíme. Každý rok máme problémy, hlavne horný koniec obce," vysvetlil Rabatin.
O pitnú vodu bojovali napríklad i v roku 2013, keď v januári mali obdobne mimoriadnu situáciu.